[{"text_idx": "#000000", "text": "Digwyddiad Ymchwil Myfyrwyr cyn y Gynhadledd"}, {"text_idx": "#000001", "text": "Arbrawf arloesol mewn gofal sy\u2019n pontio cenedlaethau"}, {"text_idx": "#000002", "text": "Gyda chynnydd ym mhoblogaeth pobl hy\u0302n, y pwysau sydd ar arian cyhoeddus a chostau gofal plant, does ryfedd bod ymchwil cynyddol i mewn i ffyrdd newydd o ddarparu gofal."}, {"text_idx": "#000003", "text": "Mae bron i 625,000 o bobl hy\u0302n dros 65 mlwydd oed yng Nghymru. Darganfuwyd adroddiad diweddar gan The Family and Childcare Trust bod dros 6.4 miliwn o bobl 65 oed a throsodd ym Mhrydain yn byw mewn ardaloedd sydd ddim gyda digon o ofal pobl hy\u0302n i ateb y galw."}, {"text_idx": "#000004", "text": "Bu arbenigwyr o Brifysgol Bangor, yn cynnwys yr Athro Bob Woods, arbenigydd rhyngwladol mewn ymdriniaeth seico-gymdeithasol, yn gweithio efo cwmni cynhyrchu Darlun i greu rhaglen newydd, Hen Blant Bach, sydd i\u2019w ddarlledu ar 28 Rhagfyr. Mae\u2019r rhaglen ar fformat ffeithiol newydd ar gyfer S4C, a gynhyrchwyd ar y cyd efo Sony Pictures Television."}, {"text_idx": "#000005", "text": "Yn y rhaglen, daw dwy genhedlaeth annhebygol at ei gilydd i rannu eu gofal dydd mewn canolfan ar gyfer pobl hy\u0302n yng ngogledd Cymru."}, {"text_idx": "#000006", "text": "Mewn arbrawf cymdeithasol unigryw, mae lleoliad dros dro yn cael ei greu ar gyfer plant meithrin ac oedolion hy\u0302n i rannu amser, lle a gweithgareddau. O dan lygaid barcud ti\u0302m o seicolegwyr o Brifysgol Bangor, rydym yn gweld beth sy'n digwydd pan mae\u2019r bwlch oedran yn cael ei bontio - a'r effeithiau trawsnewidiol sy\u2019n bosib."}, {"text_idx": "#000007", "text": "Gyda chamera\u0302u wedi eu gosod mewn mannau arbennig bydd y gynulleidfa yn gwrando ar pob sibrwd ac yn gwylio pob symudiad wrth i\u2019r ddau grw\u0302p ddod yn un. Oes gan y ddau grw\u0302p oedran yma fwy yn gyffredin nag yr ydym yn meddwl a gallai \u2018gofal rhwng cenedlaethau' fod yn ffordd o ddarparu gofal yn y dyfodol?"}, {"text_idx": "#000008", "text": "Fel rhan o\u2019r arbrawf, treuliodd plant o ysgol feithrin Parciau wythnos yng nghanolfan ddydd Maesincla gan gymdeithasu, bwyta a chymryd rhan mewn gweithgareddau gyda\u2019r bobl hy\u0302n sy\u2019n mynd yno."}, {"text_idx": "#000009", "text": "\"Roedd y canlyniadau\u2019n rhyfeddol gan ein bod ni\u2019n gweld newid positif go iawn yn y bobl hy\u0302n yn ystod yr wythnos,\" meddai Arwyn Evans o gwmni Darlun a gyd-gynhyrchodd y rhaglen gyda Clare Jones. \"Gyda chymdeithas sy\u2019n heneiddio a chost gofal plant yn rhoi pwysau ar deuluoedd ifanc, fe all gofal rhwng cenedlaethau fod yn chwyldroadol yn ein cymdeithas.\""}, {"text_idx": "#000011", "text": "Yn 84 oed, mae Glyn Hughes o Gaernarfon yn ymwelydd cyson a\u0302 chanolfan ddydd Maesincla ac fe gafodd brofiad dirdynnol yng nghwmni\u2019r plant. O ganlyniad i stro\u0302c pymtheg mlynedd yn o\u0302l, tydi lleferydd Glyn ddim yn dda iawn. Oherwydd hynny mae\u2019n mynd yn rhwystredig ac yn gwylltio gyda\u2019i hun yn aml."}, {"text_idx": "#000014", "text": "\u201cMae\u2019r rhaglen yn rhoi sylw haeddiannol i\u2019r budd cymdeithasol a lles a ddaw o ofal rhyng-genhedlaethau. Mae pobl hy\u0302n yn cael y cyfle i rannu sgiliau bywyd oes ac yn mwynhau cwmni\u2019r plant mewn amgylchedd cefnogol.\u201d"}, {"text_idx": "#000015", "text": "Meddai Elen Rhys, comisiynydd cynnwys S4C: \"Mae\u2019r rhaglen yn mynd dan groen un o\u2019r heriau mwya\u2019 ein cymdeithas ni heddiw. Ond mae hi hefyd yn un gynnes, llawn emosiwn ac mae\u2019r pethau bach yn dweud pethau mawr. Rydym ni\u2019n falch iawn ohoni\"."}, {"text_idx": "#000018", "text": "Dyddiad cyhoeddi: 22 Rhagfyr 2016"}]